Obvestilo gospodarskim subjektom

Uvoz ruske surove nafte ali naftnih derivatov v Unijo

(2022/C 296/05)

Z Uredbo Sveta (EU) 2022/879 z dne 3. junija 2022 o spremembi Uredbe Sveta št. 833/2014 z dne 31. julija 2014 o omejevalnih ukrepih v odziv na rusko vojaško agresijo proti Ukrajini je bila uvedena prepoved neposrednega ali posrednega nakupa, uvoza ali prenosa surove nafte ali naftnih derivatov iz Priloge XXV k Uredbi, če izvirajo iz Rusije ali se izvažajo iz Rusije, od dneva po njeni objavi (člen 3m Uredbe Sveta št. 833/2014) (1). Prehodno obdobje je predvideno do 5. decembra 2022 za blago, ki se uvršča pod oznako KN 2709 00, in do 5. februarja 2023 za blago, ki se uvršča pod oznako KN 2710.

Ta člen določa posebna in začasna odstopanja in izvzetja za nekatere države članice EU, proizvode ali načine prevoza.

Za rusko nafto, ki se prevaža skupaj z nafto drugega porekla v mešani obliki, velja prepoved: ker je nafta zamenljivi material, ki ga ni mogoče fizično ločiti glede na poreklo, za nafto s poreklom iz Rusije, uvoženo, preneseno ali kupljeno v EU skupaj z nafto drugega porekla, veljajo sankcije, razen če se lahko nacionalnim organom države članice jasno dokaže točen delež proizvoda, ki ne izvira iz Rusije. V takem primeru se lahko dovoli vnos točnega deleža nafte, ki ne izvira iz Rusije, v Unijo.

Uvozniki v Uniji so odgovorni za izpolnjevanje določb člena 3m, zlasti odstavka 3(c). Gospodarskim subjektom, ki so vključeni v uvoz surove nafte in/ali naftnih derivatov, se svetuje, da sprejmejo vse potrebne ukrepe potrebne skrbnosti za zagotovitev, da se ne uvaža ruska surova nafta, za katero veljajo sankcije, tudi če gre za mešanico z večinsko vsebnostjo nafte s poreklom iz tretje države, in da dokažejo, da je tako, razen če se lahko nacionalnim organom države članice jasno dokaže točen delež proizvoda, ki ne izvira iz Rusije. To se lahko stori na različne načine, kot so dokazila o poreklu nafte, natovorjene na ladjo, ali po možnosti z rezultati kemijske analize. Uvoznikom se priporoča tudi, da v kupoprodajno pogodbo vključijo klavzulo, v skladu s katero izvoznik potrjuje, da prodana nafta ne vsebuje ruske nafte in da bi bil izvoznik v nasprotnem primeru pogodbeno odgovoren za kakršno koli napačno deklaracijo.

Uvoz nafte bo predmet nadzora, vključno s pregledi dokumentacije (npr. zahteva po podrobnih informacijah, ki dokazujejo poreklo vsebovane nafte) in po potrebi kemijsko analizo, če je na voljo (laboratorijsko preverjanje). Če uvoznik lahko dokaže delež neruske surove nafte v pošiljki, se dovoli raztovor količine, ki ustreza temu deležu. Za preostali del pošiljke je treba zavrniti vstop na carinsko območje Evropske unije. Če se ugotovi vsebnost ruske surove nafte in ni mogoče določiti točnega deleža neruske nafte, se celotna pošiljka ne sme raztovoriti v EU.

Carinskim organom držav članic Evropske unije je bilo svetovano, naj sprejmejo vse potrebne ukrepe in ravnajo posebej skrbno, da bi zmanjšali tveganje izogibanja uvoznim sankcijam za rusko surovo nafto z mešanjem z nafto s poreklom iz tretjih držav. Zahtevali bodo dokumentarna ali druga ustrezna dokazila, da pošiljke nafte ne vsebujejo nafte ruskega porekla.

Čeprav so za spoštovanje sankcij, povezanih z nafto, v prvi vrsti odgovorni uvozniki, se vsem akterjem, vključenim v uvoz nafte v EU – vključno s prevozniki, zavarovatelji in finančnimi institucijami, ki odpirajo kreditne linije ali izdajajo akreditive –, svetuje, naj ravnajo s potrebno skrbnostjo, da ne bi sodelovali pri prevozu ali zavarovanju prevoza ruske surove nafte za uvoz v EU. To izhaja iz prepovedi zagotavljanja tehnične pomoči, financiranja ali finančne pomoči v zvezi z nakupom, uvozom ali prenosom surove nafte in naftnih derivatov, kot je določeno v členu 3m, odstavek 2, Uredbe Sveta (EU) št. 833/2014.

Uvoznikom in vsem gospodarskim subjektom se priporoča, da spremljajo posodobitve v zvezi s tem, ki se redno objavljajo na spletišču Evropske komisije (2).

(1) https://eur-lex.europa.eu/legal-content/SL/TXT/?uri=CELEX%3A02014R0833-20220604

(2) Sankcije, sprejete po ruski vojaški agresiji proti Ukrajini Evropska komisija (europa.eu)